HM í alpagreinum hófst í dag á Cortina á Ítalíu. Mótið hefst með keppni í risasvigi kvenna. Sýnt verður frá mótinu næstu daga á rásum RÚV.
HM í alpagreinum hófst í hádeginu með keppni í risasvigi kvenna og stendur það nú yfir og er í beinni útsendingu á RÚV tvö. Sýnt verður frá hinum ýmsu greinum á mótinu næstu daga og hægt er að nálgast upplýsingar um þær útsendingar sem eru fram undan á íþróttavef RÚV.
Óvíst er hvort íslenska kvennalandsliðið í fótbolta fari á æfingamót í Frakklandi síðar í febrúar eins og áætlað var. Þorsteinn Halldórsson, nýráðinn þjálfari liðsins, átti að tilkynna hóp fyrir mótið í dag en því hefur nú verið frestað. Noregur hefur dregið sig úr keppni vegna strangra sóttvarnareglna þar í landi og því alls óvíst hvort mótið fari fram yfir höfuð, en þar áttu að taka þátt ásamt Noregi og Íslandi, Frakkland og Sviss.
Björgvin Páll Gústavsson, landsliðsmarkvörður í handbolta, yfirgefur Hauka eftir leiktíðina. Hann ákvað að nýta sér uppsagnarákvæði í samningi sínum þar sem hann vill verja meiri tíma með fjölskyldunni, og vill því vera í fullu starfi tengdu handboltanum en hann er í hálfu starfi hjá Haukum eins og er.
Bayern Munchen vann 2-0 sigur á Al Alhly í undanúrslitum HM félagsliða í gærkvöld. Robert Lewandowski gerði bæði mörk þýska liðsins. Bayern Munchen mætir því Tigres frá Mexíkó í úrslitaleiknum á fimmtudag en leikurinn verður sýndur beint á RÚV 2 klukkan sex.
Lewis Hamilton, margfaldur heimsmeistari ökumanna í Formúlu 1, hefur framlengt samning sinn við Mercedes um eitt ár. Hamilton, sem er orðinn sigursælasti ökumaður sögunnar í Formúlunni, getur bætt met Michaels Schumachers yfir flesta heimsmeistaratitla ökumanna á næsta tímabili þegar Hamilton gerir atlögu að sínum áttunda heimsmeistaratitli, en hann jafnaði met Schumachers á síðasta tímabili.
HM í alpagreinum hófst í dag á Cortina á Ítalíu. Mótið hefst með keppni í risasvigi kvenna.